
באיזה שלב בליל הסדר היו אוכלים את קרבן הפסח? בדברי תנאים ואמוראים אין תשובה ברורה לדבר, וכנראה גם אין מסורת ברורה בענין זה. 
להלן נציע את האמור במשנה במסכת פסחים פרק עשירי וכן במקבילה בתוספתא בפסחים פרק עשירי, העוסקים במבנה של ליל הסדר, ומשם נעמוד על דברי הראשונים שהציעו הצעות שונות ביחס למבנה הסדר ואכילת קרבן הפסח בזמן המקדש, ובזיקתם לכתוב במשנה ובתוספתא. 
א. משנה ותוספתא- קרבן פסח בליל הסדר
המשנה בפסחים בפרק י עוסקת בסדר ליל הסדר. יש בה משניות שמבטן הוא על ליל הסדר בזמן המקדש, ויש שלאחר החורבן:
  
הביאו לפניו מטבל בחזרת עד שמגיע לפרפרת הפת הביאו לפניו מצה וחזרת וחרוסת ושני תבשילין, אף על פי שאין חרוסת מצוה. רבי אליעזר בר צדוק אומר: מצוה. ובמקדש היו מביאים לפניו גופו של פסח (משנה פסחים י, ג)

המשנה נאמרה לאחר החורבן, הן בשל האמירה המסיימת שבזמן המקדש היו מביאים גם את הקרבן, וכן מהאזכור שהיו מביאים שני תבשילין, שלפי עמדה אחת של רב יוסף: "רב יוסף אמר: צריך שני מיני בשר, אחד זכר לפסח ואחד זכר לחגיגה" (פסחים קיד ע"ב). הביאו לפניו, אך לא נאמר במפורש שהיו אוכלים את הקרבן בשלב זה. 
מבטה של המשנה הבאה היא בזמן הבית: 

מזגו לו כוס שני. וכאן הבן שואל אביו. ואם אין דעת בבן אביו מלמדו. מה נשתנה הלילה הזה מכל הלילות שבכל הלילות אנו אוכלין חמץ ומצה הלילה הזה כולו מצה שבכל הלילות אנו אוכלין שאר ירקות הלילה הזה מרור שבכל הלילות אנו אוכלין בשר צלי שלוק ומבושל הלילה הזה כולו צלי שבכל הלילות אנו מטבילין פעם אחת הלילה הזה שתי פעמים. ולפי דעתו של בן אביו מלמדו. מתחיל בגנות ומסיים בשבח. ודורש מ"ארמי אובד אבי" עד שיגמור כל הפרשה כולה (משנה פסחים י, ד)
המשנה איננה מפרטת את תוכן הדרשות של פרשת "ארמי אובד אבי", אם כי דרשת הפסוקים הללו הם עיקרם של חלק המגיד. עם זאת שבאופן כללי נאמר ש"כל המרבה לספר ביציאת מצרים הרי זה משובח", וגם הרמב"ם כתב זאת כאמירה כללית: "וכל המאריך בדברים שאירעו ושהיו הרי זה משובח" (רמב"ם הל' חמץ ומצה ז, א), בכל זאת  ציין הרמב"ם:
וצריך להתחיל בגנות ולסיים בשבח. כיצד? מתחיל ומספר שבתחילה היו אבותינו בימי תרח ומלפניו כופרים וטועין אחר ההבל ורודפין אחר ע"ז, ומסיים בדת האמת שקרבנו המקום לו והבדילנו מן התועים וקרבנו ליחודו. וכן מתחיל ומודיע שעבדים היינו לפרעה במצרים וכל הרעה שגמלנו ומסיים בנסים ונפלאות שנעשו לנו ובחירותנו. והוא שידרוש מ"ארמי אובד אבי" עד שיגמור כל הפרשה. וכל המוסיף ומאריך בדרש פרשה זו הרי זה משובח (רמב"ם הל' חמץ ומצה ז, ד)

הקושיה המנגידה בין תכונתו של בשר הפסח לבין תכונתם של בשרים אחרים בלילות האחרים, מלמדת על כך ששאלה זו נשאלה בזמן הבית. יש מקום לפרש שכבר בשלב זה היו אוכלים את הקרבן, ולאחר מכן היו שואלים, מדוע בלילה זה הבשר צריך להיות צלוי. 
במשנה הבאה מובאים דברי רבן גמליאל המסביר את טעמיהם של מצוות האכילה:

רבן גמליאל היה אומר: כל שלא אמר שלשה דברים אלו בפסח לא יצא ידי חובתו ואלו הן: פסח, מצה ומרור. פסח על שום שפסח המקום על בתי אבותינו במצרים. מצה על שום שנגאלו אבותינו במצרים. מרור על שום שמררו המצריים את חיי אבותינו במצרים (משנה פסחים י, ה)

יתכן שהנמקה זו היתה לאחר שאכלו את הקרבן. אמירתו של רבן גמליאל כפי שהם מופיעים במשנה נאמרו בזמן הבית: "פסח על שום מה", בעוד שבהגדות של פסח שבידינו, נאמר בשמו של רבן גמליאל: "פסח שהיו אבותינו אוכלים בזמן שבית המקדש היה קיים על שום מה?". רבן גמליאל ראה את הבית השני בבנינו, ויתכן שגם לאחר חורבן הבית הקריב קרבן פסח כל עוד המזבח היה קיים.
 "כל שלא אמר שלושה דברים אלה לא יצא ידי חובתו". לא יצא ידי חובת ההגדה, או שלא יצא ידי חובת האכילה אם הוא לא הסביר מדוע הוא אוכל קרבן פסח.

האמירה הקצרה: "פסח מצה ומרור", למול ההנחיה: "כל המרבה לספר ביציאת מצרים הרי זה משובח", יתכן ותלויה במצבים שונים. בזמן שבית המקדש היה קיים לא היה זמן רב לעסוק בסיפור יציאת מצרים, לכן אומר רבן גמליאל שניתן להסתפק באמירה תמציתית וקצרה מאד שאותה חייבים לומר. יש לומר את הפסוקים של ארמי אובד אבי, שהם תמצית סיפר יציאת מצרים וככל שניתן לדרוש בפסוקים אלה הן מבחינת הזמן, והן מבחינת הידע או העומק של המספרים הרי זה משובח, ומלבדם יש לומר מה טעמם של שלושת מצוות האכילה בלילה הזה, הם חלק ממצות הסיפור או אף ממצוות האכילה.  כמובן שאם יש פנאי, יש להרבות ולדרוש בסיפור יציאת מצרים. 
חלק מהמשנה שאחר כן העוסקת בסיום חלק המגיד, והיא נאמרה לאחר החורבן:
לפיכך אנחנו חייבין להודות להלל לשבח לפאר לרומם להדר לברך לעלה ולקלס למי שעשה לאבותינו ולנו את כל הניסים האלו הוציאנו מעבדות לחירות מיגון לשמחה ומאבל ליום טוב ומאפילה לאור גדול ומשעבוד לגאולה ונאמר לפניו הללויה. 

עד היכן הוא אומר? בית שמאי אומרים: עד אם הבנים שמחה. ובית הלל אומרים: עד חלמיש למעינו מים. וחותם בגאולה. רבי טרפון אומר: אשר גאלנו וגאל את אבותינו ממצרים ולא היה חותם. רבי עקיבא אומר: כן ה' אלהינו ואלהי אבותינו יגיענו למועדים ולרגלים אחרים הבאים לקראתינו לשלום שמחים בבנין עירך וששים בעבודתך ונאכל שם מן הזבחים ומן הפסחים כו' עד ברוך אתה ה' גאל ישראל (משנה פסחים י, ה-ו)
דברי ר' עקיבא צופים לבנין המקדש ולחידוש העבודה ולאכילה מהזבחים ומהפסחים, והם נאמרים לאחר החורבן.  
המשנה הבאה עוסקת בשתית כוס שלישי וכוס רביעי:

מזגו לו כוס שלישי מברך על מזונו. רביעי גומר עליו את ההלל, ואומר עליו ברכת השיר. בין הכוסות הללו אם רוצה לשתות ישתה. בין שלישי לרביעי לא ישתה (משנה פסחים י, ז) 

בין כוס שני לשלישי זה זמן הסעודה, ולכן מותר לשתות בין הכוסות הללו. הכוס השלישית היא על ברכת המזון, והכוס הרביעי: "גומר עליו את ההלל". על מי גומרים את ההלל? מדוע יש לומר הלל על הכוס הרביעית? אלא שההלל הוא על קרבן הפסח, כאמור במשנה בפרק הקודם: 

מה בין פסח הראשון לשני?... הראשון טעון הלל באכילתו, והשני אינו טעון הלל באכילתו (משנה פסחים ט, ג)   
כאן בשלב זה אוכלים מקרבן הפסח, וגם אומרים את ההלל. גם המשניות האחרונות המסיימות את הפרק, הן על הזמן שהמקדש קיים, והו עוסקות באכילת קרבן הפסח: 

ואין מפטירין אחר הפסח אפיקומן. ישנו מקצתן יאכלו, כולן לא יאכלו. ר' יוסי אומר: נתנמנמו יאכלו, נרדמו לא יאכלו. 

 הפסח אחר חצות מטמא את הידים, הפגול והנותר מטמאין את הידים. בירך ברכת הפסח פטר את של זבח. בירך את של זבח לא פטר את של פסח דברי רבי ישמעאל. ר' עקיבא אומר לא זו פוטרת זו ולא זו פוטרת זו (משנה פסחים י, ח-ט)
ה"אפיקומן" - היא מילה יוונית, שמשמעותה המנה האחרונה שהיו נוהגים לאכול בסיום הסעודה. בליל הסדר, אין לאכול מנה נוספת לאחר אכילת בשר הקרבן.
 במשך הזמן קיבלה המצה האחרונה, את השם אפיקומן, על אף שבמקור, המנה שבסוף הסעודה היא הנקראת אפיקומן.
 
המשנה עוסקת בקרבן פסח ובקרבן חגיגה, ולא מזכירה כלל את אכילת המצה והמרור. אין זאת אלא מפני שבזמן המקדש המצוה העיקרית היתה באכילת הקרבן, והמצה והמרור היו טפלים לה: "על מצות ומרורים יאכלוהו" (במדבר ט, יא).
  
ב. מצה אחרונה מצת חובה- מקביל לקרבן פסח שבסוף הסדר
1. אין מפטירין אחר הפסח אפיקומן

כאמור, ע"פ המשנה בשלהי פרק עשירי במסכת פסחים, את קרבן הפסח היו אוכלים בסוף הסעודה, ולאחריו לא היו אוכלים דבר. האם אז מקיימים את מצות אכילת קרבן פסח, או שמדובר על אכילה שהיא איננה חובת המצוה, ואת המצוה היו מקיימים בשלב אחר? על בסיס המשנה האומרת ש: "אין מפטירין אחר הפסח אפיקומן", מקשרת הגמרא בין אכילת קרבן הפסח, לבין אמירת ההלל בסוף הסדר:
והאמר רב משום רבי חייא: כזיתא פסחא והלילא פקע איגרא. מאי לאו דאכלי באיגרא ואמרי באיגרא? לא, דאכלי בארעא ואמרי באיגרא. איני? והתנן: אין מפטירין אחר הפסח אפיקומן, ואמר רב: שלא יעקרו מחבורה לחבורה! לא קשיא: כאן בשעת אכילה, כאן שלא בשעת אכילה (פסחים פה ע"ב – פו ע"א). 

היו אוכלים כזית מקרבן פסח, ועולים לגגות לומר הלל, עד שהיה נדמה שהגג נבקע מרוב המולת ההמון. כך מפרש שם רש"י: 
הלילא פקע איגרא - לקול המולת ההמון מההלל. דומין כאילו הגגין מתבקעים, שהיו אומרים ההלל על הפסח, כדתנן לקמן (צה, א): הראשון טעון הלל על אכילתו.

על שאלת הגמרא, איך יתכן שאוכלים במקום אחד וההלל נאמר במקום אחר, הלא יש חשש שיעברו מחבורה לחבורה, וזו הסיבה שלדעת רב קבעו שאין מפטירין אחר הפסח אפיקומן? על כך משיבה הגמרא, שבשעת האכילה אסור לעבור מחבורה לחבורה, אבל לאחר סיום האכילה, בעת שאומרים את ההלל אזי מותר להתערב עם חבורות אחרות. את דברי המשנה "אין מפטירין אחר הפסח אפיקומן" (משנה פסחים י, ז) המובאת בגמרא, מפרש שם רש"י:   

אין מפטירין - כשהגיע זמנו להפטר מן הסעודה, דהיינו אחר הפסח שהוא נאכל באחרונה על השבע, שכן חובת כל הקרבנות, כדקיימא לן (סוטה טו, א): למשחה - לגדולה, כדרך שהמלכים אוכלין, אין נפטרין על ידי אפיקומן.

קרבן הפסח נאכל באחרונה על השובע, ומכאן שזמן אכילת קרבן פסח הוא בסוף הסעודה, כפי שנראה מסדר המשניות המתארות את סדר קרבן פסח (משנה פסחים י, ח-ט).   
2. אין מפטירין אחר המצה אפיקומן

כאמור המשנה: "אין מפטירין אחר הפסח אפיקומן" עוסקת באכילת קרבן פסח, וע"פ דברי רש"י מכאן שאכילת החובה של קרבן פסח הוא בסוף הסעודה. בגמרא יש מסורות שונות בענין בשמו של רב יהודה בשם שמואל אם עיקרון זה חל לאחר החורבן, גם על המצה הנאכלת בסוף הסעודה: 
אמר רב יהודה אמר שמואל: אין מפטירין אחר מצה אפיקומן.... מר זוטרא מתני הכי: אמר רב יוסף אמר רב יהודה אמר שמואל: מפטירין אחר המצה אפיקומן (פסחים קיט ע"ב- קכ ע"א) 

פרשני התלמוד מסבירים את דברי רב יהודה אמר שמואל שאין מפטירין אחר המצה הנאכלת באחרונה מיני מתיקה וכד' (=אפיקומן). מדבריהם ניתן ללמוד כיצד הם הבינו את מבנה ליל הסדר בזמן המקדש. רש"י מסביר כך:

אין מפטירין אחר מצה אפיקומן - שצריך לאכול מצה בגמר הסעודה זכר למצה הנאכלת עם הפסח. וזו היא מצה הבצועה שאנו אוכלין באחרונה לשם חובת מצה אותה שלאחר אכילה.

דברים דומים כותב גם הרשב"ם שם:

אין מפטירין אחר המצה אפיקומן- שצריך לאכול מצה בגמר סעודתו זכר למצה הנאכלת עם הפסח בכריכה. וזו היא מצה הבצועה שאנו אוכלין באחרונה לשם חובה. ...ובמצה בזמן הזה מיירי דליכא פסח בהדה, דאי בזמן דאיכא פסח, הא בהדיא תנן אין מפטירין אחר הפסח אפיקומן והיינו אחר פסח ומצה הנאכלת עמו.
המצה הנאכלת באחרונה היא זכר למצה שהיתה נאכלת עם הפסח בכריכה, ומכאן שהיו אוכלים את הקרבן בסוף הסעודה, וכך גם היה נשמר טעם הקרבן.

הרב מנחם המאירי (פסחים שם) מסביר שע"פ שתי המסורות בשמו של רב יהודה אמר שמואל מוסכם שהפסח היה נאכל באחרונה. הדיון הוא האם יש להקביל לחלוטין את אכילת המצה באחרונה למה שהיה עם קרבן פסח, מאחר "שהפסח צריך לאכול על השובע להיות כל אכילה שאחריה אכילה גסה ואם יאכל אחריו נראה כאילו לא אכלו על השובע ומצה אינה צריכה ליאכל על השובע. ורב יוסף אמרה אף במצה עצמה ונראה טעמו שהטעם אינו אלא שלא ישכח סדרו ואף במצה ראוי לחוש או שמא מצה באחרונה זכר לפסח היא ונגררת בחקות הפסח".
על הסברו של הרשב"ם מקשה הרא"ש: 

ולפי זה היה נראה שצריך לאכול עמה מרור וחרוסת כיון שהיא זכר מצה הנאכלת עם הפסח בכריכה ועליהן היה ראוי לברך [על] אכילת מצה אלא שכבר מילא כריסו ממנה וא"כ צריך לעשות כמו בזמן המקדש שהיו אוכלין הכל ביחד הלל וסיעתו ואף לרבנן מצוה לאוכלו ביחד. אמנם תמיהני למה עושין כריכה בתחילה יספיק בכריכה אחרונה זכר למקדש? הלכך נראה לי דאותה מצה אינה לשם חובה אלא אוכלין אותה זכר לפסח שהיה נאכל על השובע באחרונה, ולפי שהוא זכר לפסח יש ליתן לה דין הפסח שלא לאכול אחריה. וא"צ עמה מרור וחרוסת (רא"ש, פסחים פרק י , לד).
לדברי הרא"ש המצה באחרונה היא רק זכר לקרבן שנאכל בסוף, ולא לזכר המצה שנאכלה עימו, לכן אין צריך לאכול עמה גם מרור.
 מ"מ גם לפי הרא"ש יוצא שבזמן המקדש היו אוכלים את קרבן הפסח על השובע בסוף הסעודה. כך סיכם זאת הרב שניאור זלמן מלאדי: 
בזמן שבית המקדש היה קיים היו אוכלין הפסח בסוף כל הסעודה כדי שיהיה נאכל על השובע, דהיינו שהפסח יהא גמר כל השביעה כדי שיהיו נהנין באכילתו ותחשב להם (שו"ע הרב,  אורח חיים סימן תעז סעיף א)  

ע"פ שיטה זו היו אוכלים מצה בתחילת הסעודה שהיא מצת רשות, ואחר כך היו אוכלים סעודה ולבסוף היו אוכלים את קרבן הפסח יחד עם מצה ומרור.
 
הצעה מרחיקת לכת עוד יותר היא מופיעה במרדכי בשמו של המהר"ם מרוטנברג: 

היה נראה לרבינו מאיר שבזמן שבהמ"ק קיים היו עושין כל הסדר אחר הסעודה ולא היו אוכלין מצת מצוה אלא לאחר שמלאו כריסן מקמח ובצקת ושאר דברים. אבל אנו שכל סעודתינו ממצת מצוה כיון שאנו מתחילין בהלכותיה אנו עושין מצותיה זו אחר זו בלא הפסקה. אמנם זכר לפסח אוכלין האפיקומן בסוף כל אכילה.
 
לדבריו, היו אוכלים בסעודה מאכלים אחרים, ומכל מקום לא היו אוכלים מצה. קודם לכן כתב המרדכי (שם) שבתחילת הסעודה היו אוכלים מצה עשירה, ורק בסוף היו אוכלים מצה מרור וקרבן פסח.  המהר"ם איננו כותב שכך היה אלא זו הצעה לסדר בזמן המקדש.  
בסיכום שיטה זו שמופיעה אצל ראשונים רבים, כשהביאו את "גופו של הפסח" בתחילת הסדר לא היו אוכלים אותו. מדברי המשנה: "אין מפטירין אחר הפסח אפיקומן", יש ללמוד שבסוף הסדר היו אוכלים את קרבן הפסח, מפני שהיו צריכים לאכול את הקרבן על השובע.
  כך גם נהוג לאחר החורבן ביחס למצה שנאכלת באחרונה זכר לקרבן הפסח שנאכל באחרונה, או זכר למצה האחרונה שהיתה נאכלת בכריכה עם הקרבן. אז היו גם אומרים על הקרבן את ההלל, במסגרת הכוס הרביעי.
 
ג. קרבן פסח על השובע בתחילת הסעודה, ובסוף הסעודה לשימור הטעם
1. ובאחרונה אוכל מבשר הפסח ...שאכילתן  היא המצוה

הרמב"ם עוסק בהלכות ליל הסדר בהלכות חמץ ומצה, פרקים ז-ח. בפרק ז, מסביר הרמב"ם את העקרונות וההלכות של ליל הסדר, ובפרק ח הוא מסדר את הסדר של ליל הסדר. הצגת הדברים המרכזית היא בזמן שבית המקדש קיים. במקום שההתנהלות היא אחרת בשל חורבן בית המקדש, כותב הרמב"ם מה יש לעשות בזמן הזה. 

עם סיום חלק המגיד, ולאחר שתית הכוס השני, כותב הרמב"ם כך: 

ואחר כך מברך על נטילת ידים ...ולוקח שני רקיקין חולק אחד מהן ומניח פרוס לתוך שלם ומברך המוציא לחם מן הארץ... ואחר כך כורך מצה ומרור כאחד ומטבל בחרוסת ומברך: "ברוך אתה ה' אלוקינו מלך העולם אשר קדשנו במצותיו וצונו על אכילת מצות ומרורים" ואוכלן. ואם אכל מצה בפני עצמה ומרור בפני עצמו, מברך על זה בפני עצמו ועל זה בפני עצמו.

ואחר כך מברך: "ברוך אתה ה' אלוקינו מלך העולם אשר קדשנו במצותיו וצונו על אכילת הזבח", ואוכל מבשר חגיגת ארבעה עשר תחלה. ומברך: "ברוך אתה ה' אלוקינו מלך העולם אשר קדשנו במצותיו וצונו על אכילת הפסח" ואוכל מגופו של פסח. ולא ברכת הפסח פוטרת של זבח, ולא של זבח פוטרת של פסח. 

בזמן הזה שאין שם קרבן אחר שמברך המוציא לחם, חוזר ומברך על אכילת מצה, ומטבל מצה בחרוסת ואוכל. וחוזר ומברך על אכילת מרור ומטבל מרור בחרוסת ואוכל, ולא ישהה אותו בחרוסת שמא יבטל טעמו, וזו מצוה מדברי סופרים. וחוזר וכורך מצה ומרור ומטבל בחרוסת ואוכלן בלא ברכה זכר למקדש. 

ואחר כך נמשך בסעודה ואוכל כל מה שהוא רוצה לאכול ושותה כל מה שהוא רוצה לשתות. ובאחרונה אוכל מבשר הפסח אפילו כזית, ואינו טועם אחריו כלל. ובזמן הזה אוכל כזית מצה ואינו טועם אחריה כלום. כדי שיהיה הפסק סעודתו, וטעם בשר הפסח או המצה בפיו שאכילתן היא המצוה (רמב"ם הלכות חמץ ומצה ח, ו-ט) 

לפי הרמב"ם כל אחד אוכל פעמיים מקרבן הפסח. הפעם הראשונה היא מיד בתחילת הסעודה. מברכים על קרבן חגיגה ואוכלים את קרבן החגיגה, ואחר כך מברכים על קרבן פסח ואוכלים את קרבן הפסח. אמנם במשנה בפסחים (י, ט), מופיעות הברכות בסוף הפרק, ומכאן הוכחה שמצות אכילת הקרבן היא בסוף הסעודה, אך הרמב"ם פירש אחרת. לדבריו, מהמשנה יש ללמוד את נוסח הברכות, ועל מה חלה כל ברכה, אך אין היא מלמדת על הזמן בו יש לאכול את הקרבן. אם המשניות בפרק זה היו מתארות את הפעולות לפי סדר קיומן, היתה משנה זו צריכה להופיע לפני המשנה: "אין מפטירין אחר הפסח אפיקומן" (משנה פסחים י, ז), מאחר שכבר אכלו את הקרבן, וכעת מלמדת המשנה שאין אוכלים אחריה אפיקומן. מכאן שמיקום המשנה העוסקת בנוסח הברכות על קרבן הפסח וקרבן החגיגה, איננו קשור לסדר האכילה בליל הסדר.
מכל מקום לאחר אכילת קרבן הפסח המצה והמרור, אוכלים את סעודת החג, בה כל אחד אוכל כרצונו. הפעם השניה בה יש לאכול מקרבן הפסח, היא בסוף הסעודה, ולאחר האכילה "אפילו כזית" מקרבן הפסח, אין לאכול כלום, בשל הקביעה: "אין מפטירין אחר הפסח אפיקומן". אין לאכול קינוחים או כל מאכל אחר לאחר האכילה של בשר הפסח. אין צורך לברך על אכילה זו, כי האכילה הזו היא חלק מהסעודה, ואין לברך את ברכת המצווה: "על אכילת הפסח", כי לא מקיימים באכילה זו את מצוות אכילת קרבן פסח, אלא תקנה של חכמים, להשאיר ולשמר טעם של קרבן בפה.
   

הרמב"ם מסיים את דבריו: "וטעם בשר הפסח או המצה בפיו שאכילתן היא המצוה", אין כונתו לומר שכעת בשלב זה של הסעודה, זהו הזמן בו יש לאכול קרבן פסח. מפני שאם כן, היה צריך לאכול בשלב זה את קרבן החגיגה, ואח"כ את קרבן הפסח, בעוד שהרמב"ם כתב שאת קרבן החגיגה אוכל בתחילת הסעודה. אמנם לא בכל שנה הקריבו קרבן חגיגה,
 אבל מכל מקום באותם שנים שכן הקריבו, אם עיקר אכילת הקרבן היא בסוף הסעודה, היה צריך לאכול את קרבן החגיגה כעת. כמו כן הרמב"ם כותב שבפעם השניה יש לאכול: "מבשר הפסח אפילו כזית". אם כאן השלב בו מקיימים את המצווה העיקרית של אכילת קרבן פסח, היה צריך הרמב"ם לכתוב שיש לאכול כזית, ולא לכתוב "אפילו כזית". אלא כונתו לומר שכעת עם סיום האכילה יש לאכול מקרבן הפסח פעם שניה, ומותר לאכול איזו כמות שרוצים אפילו כמות גדולה יחסית למה שנדרש על מנת לשמר את טעם הקרבן, העיקר שאדם יסיים את הסעודה עם טעם של קרבן פסח בפה. "שאכילתן היא המצוה", לא בשלב הזה של הערב, אלא באופן כללי- מצוות האכילה העיקרית בלילה הזה היא קרבן פסח. אותו דבר נוהג לאחר החורבן ביחס למצה. אוכלים מצה פעם נוספת לאחר סיום הסעודה, כדי שיישאר לאדם טעם של מצה בפה, כי לאחר החורבן מצוות האכילה המרכזית מהתורה היא אכילת המצה.
 
2. אכילת הקרבנות על השובע

את קרבן הפסח יש לאכול על השובע:

"על מצות ומרורים יאכלוהו" (במדבר ט, יא), מכאן אמרו: הפסח נאכל אכילת שבע, ואין מצה ומרור נאכלים אכילת שבע (מכילתא דרבי ישמעאל בא - מס' דפסחא פרשה ו)

אם מקיימים את מצות אכילת קרבן הפסח בתחילת הסעודה, ואח"כ אוכלים את הסעודה, מה המשמעות של אכילת קרבן הפסח על השובע, הרי אחר כך אוכלים סעודת חג? כך כתב הרמב"ם ביחס אכילת שובע בקרבן פסח: 

מצוה מן המובחר לאכול בשר הפסח אכילת שובע. לפיכך אם הקריב שלמי חגיגה בארבעה עשר, אוכל מהן תחילה ואחר כך אוכל בשר הפסח כדי לשבוע ממנו, ואם לא אכל אלא כזית יצא ידי חובתו  (רמב"ם הל' קרבן פסח ח, ג) 

המושג אכילת שובע הוא יחסי. אין הכוונה שלאחר שאדם אכל מקרבן החגיגה ומקרבן הפסח הוא יהיה שבע עד כדי כך שהוא לא יהיה מסוגל לאכול אחר כך כלום. הכוונה היא שאדם שאכל מבשר קרבן הפסח יוגדר כמי ששבע מאכילת בשר קרבן פסח. יש לאכול קודם בשר מקרבן חגיגה ללא כל מגבלה של כמות, ואת הכזית האחרון לפני שהוא יהיה שבע מאכילת בשר קרבנות, יהיה זה מבשר קרבן הפסח. אדם אוכל בארוחה מאכלים שונים, והוא שבע מאכילת מאכל מסוים אך הוא יכול עדין לרצות לאכול מאכלים אחרים.
 כך גם כאן. בשר קרבן הפסח הוא האכילה האחרונה של בשר קרבן.
 הרמב"ם כותב שהאכילה האחרונה מבשר הפסח, מספיק שתהיה בכמות כזית. כשאין קרבן חגיגה, יש לאכול מקרבן פסח לשובע, וסביר להניח שהכמות תהיה גדולה יותר מכזית, אם כי אין לאכול אכילה גסה.
 
הרמב"ם כתב שזו מצוה מן המובחר לאכול על השובע, אך אין חובה לעשות כן. גם את קרבן החגיגה אותו היו מקריבים על מנת שקרבן הפסח יאכל על השובע, לא היו מקריבים בכל שנה. כך פוסק הרמב"ם ע"פ המשנה בפסחים ו, ג:
אימתי מביאין עמו חגיגה? זו בזמן שהוא בא בחול ובטהרה ובמועט. אבל אם חל יום ארבעה עשר להיות בשבת או שבא הפסח בטומאה או שהיו הפסחים מרובים אין מביאין עמו חגיגה, ואין מקריבין אלא הפסחים בלבד. חגיגת ארבעה עשר רשות ואינה חובה (רמב"ם הל' קרבן פסח י, יב- יג) 

באותם שנים בהם לא היו מקריבים קרבן חגיגה, אזי מי שהיה רוצה לקיים מצוה מן המובחר, היה אוכל בתחילת הסעודה כמות גדולה יותר מקרבן הפסח כדי לשבוע ממנו, ואח"כ בסוף הסעודה עוד כמות קטנה כדי לשמר את טעם הקרבן בפה.  
ראשונים נוספים כתבו שהיו אוכלים את קרבן הפסח בתחילת הסעודה, והם מתמודדים עם הצורך לאכול את קרבן הפסח אכילת שובע, אך דבריהם לא תואמים לחלוטין את דברי הרמב"ם. רבנו דוד כותב שבשנים בהם לא היו מקריבים קרבן חגיגה אזי היו פותחים את הסעודה באכילת פסח, אך בשנים בהם הקריבו קרבן חגיגה, קרבן הפסח היה נאכל בסוף.
 לדברינו, הרמב"ם לא הבחין בין השנים בהם הקריבו קרבן חגיגה לבין השנים שלא הקריבו קרבן חגיגה. גם הרמב"ם מסכים כמובן שלא מקריבים קרבן חגיגה בשנים מסוימות, אך זה לא שינה את המיקום של השלב בו נאכל קרבן הפסח במהלך הסדר. 
המאירי כותב בדומה לרמב"ם. לדבריו, בתחילת הסעודה לאחר אכילת מצה ומרור, יש לאכול  כזית מקרבן החגיגה, ואחר כך כזית מן הפסח, וחוזרים לאכול מבשר החגיגה בסעודה, ומצניעים מבשר הפסח עד לאחר אכילת החגיגה, ומשלים סעודתו בבשר הפסח כדי שתהא אכילתו על השובע. 
 אך בעוד שלפי הרמב"ם אכילת שובע של קרבן פסח היא בתחילת הסעודה, לפי המאירי אכילת השובע היא בסוף הסעודה לאחר שבמשך הסעודה אכלו גם מקרבן החגיגה וגם  מאכלים אחרים. 

3. גומר עליו את ההלל

כאמור, על קרבן הפסח יש לומר הלל:  "פסח הראשון ...טעון הלל באכילתו" (מ' פסחים ט, ג). כך גם פסק הרמב"ם:

מה בין פסח ראשון לפסח שני, הראשון ...וטעון הלל באכילתו (רמב"ם הל' קרבן פסח י, טו). 
במקום נוסף בהל' קרבן פסח, מצין זאת הרמב"ם: 

וכבר ביארנו בהלכות חמץ ומצה שהוא טעון הלל בשעת אכילתו (רמב"ם הל' קרבן פסח ח, טו) 
הרמב"ם מתכוון לדברים הללו שכתב בהלכות חמץ ומצה:

ואחר כך נוטל ידיו ומברך ברכת המזון על כוס שלישי ושותהו, ואחר כך מוזג כוס רביעי וגומר עליו את ההלל, ואומר עליו ברכת השיר והיא יהללוך ה' כל מעשיך וכו', ומברך בורא פרי הגפן ואינו טועם אחר כך כלום כל הלילה חוץ מן המים... ויש לו לגמור את ההלל בכל מקום שירצה אע"פ שאינו מקום סעודה (רמב"ם הל' חמץ ומצה ח, י)

הרמב"ם אינו כותב בצורה ברורה בהלכה זו שההלל נאמר על קרבן פסח. אבל על פי דבריו בהלכות קרבן פסח מתבארת כוונתו. במשנה נאמר: "רביעי גומר עליו את ההלל" (משנה פסחים י, ז),  והרמב"ם פירש ש"עליו" הכונה לקרבן הפסח.
 אלא שכאמור בגמרא היו עולים על הגגות ואומרים הלל לאחר שגמרו לאכול את הקרבן (פסחים פה ע"ב- פו ע"א), ולזאת התכוון הרמב"ם בדבריו כאן: "ויש לו לגמור את ההלל בכל מקום שירצה אע"פ שאינו מקום סעודה".
 לאחר שאכלו בסוף הסעודה שוב מהקרבן על מנת לשמר את טעם המצוה, אזי אומרים עליו את ההלל. אמירת ההלל לא חייבת להיות באותו המקום ואף לא באותו הזמן שבו אוכלים את הקרבן. "אכילתן היא המצוה" העיקרית והמרכזית בלילה הזה, ועל כך אומרים הלל.
  על פי דברים אילו מיושבת גם השגת הראב"ד על הרמב"ם: 
ויש לו לגמור את ההלל בכל מקום שירצה אע"פ שאינו מקום סעודה. א"א אין הדעת מקבלת כן לפי שאין כאן שם לארבעה כוסות אם אינן במקום אחד.
תשובת הלחם משנה להשגת הראב"ד היא שלאחר שסיימו לשתות ארבע כוסות במקום שאכלו, אזי ניתן לגמור את ההלל עם חבורה אחרת. אך יתכן שבין הרמב"ם והראב"ד קיימת מחלוקת עקרונית, למה כונת המשנה: "כוס רביעי גומר עליו את ההלל". על הכוס או על הקרבן? הראב"ד פירש שזה על הכוס הרביעית ולכן  ברור לו שחייבים לומר את ההלל במקום שבו שתו את הכוסות הקודמים כדי שייראה שאדם שתה ארבע כוסות. אך הרמב"ם הסביר ש"גומר עליו את ההלל" הכונה היא לקרבן, המצוה העיקרית של הלילה הזה, וניתן לומר אותו בכל מקום, אע"פ שאינו מקום הסעודה. 
ד. קרבן הפסח לפני הסעודה, וכזית לאחר הסעודה על השובע
דברים דומים לרמב"ם כותב המהר"ם חלוואה, אך שונים. במשנה שפתחה את סדר ליל הסדר נאמר:

הביאו לפניו מטבל בחזרת עד שמגיע לפרפרת הפת הביאו לפניו מצה וחזרת וחרוסת ושני תבשילין, אף על פי שאין חרוסת מצוה. רבי אליעזר בר צדוק אומר: מצוה. ובמקדש היו מביאים לפניו גופו של פסח (משנה פסחים י, ג)

לדברי המהר"ם חלוואה, היו מביאים על מנת לאכול ממנו:

מסתברא, דאף בזמן שבית המקדש קיים היו עושין כל סדר הפסח אכילת מצה ומרור פסח קודם סעודה וכסדרא דרישא דמתניתין. והיו מניחין מן הפסח כזית לכל אחד ואחד לאחר סעודה כדי שיהיה נאכל לאחר השובע.

לדבריו, כשהביאו בתחילת הסדר את "גופו של פסח", היו אוכלים אותו יחד עם מצה ומרור לפני הסעודה, ולמצב הזה התכוונה המשנה אחר כך: "בירך ברכת הפסח פטר את של זבח" (משנה פסחים י, ט). היו אוכלים את הסעודה ובסוף הסעודה היו אוכלים כזית מקרבן הפסח אכילת שובע לאחר אכילת קרבן החגיגה. ועל כך אמרה המשנה ש"אין מפטירין אחר הפסח אפיקומן". את הברכות שהיו מברכים ציינה המשנה בסוף הפרק, שלא במקום בו אכלו את הקרבן, מאחר ועניני הברכות אינן קשורים באופן מהותי לסדר האכילה, והובאו כאן כבדרך אגב.
 הוא מעלה אפשרות נוספת: 

ואפשר דמתניתין דהביאו לפניו באוכלין מועטין הוא, דאין שם חגיגה אלא פסח לבד. אבל כל שיש שם חגיגה הפסח כולו נאכל באחרונה ומצה אחרונה לבד היא זכר לפסח, אבל ראשונה חובה בפני עצמה היא משום בערב תאכלו מצות.
דברי המהר"ם חלוואה הם הצעה להתנהלות הסדר בזמן המקדש: "מסתברא", "ואפשר". אין הוא טוען בוודאות שכך אכן היו עושים, ואין הוכחה כלל מהמשנה ומהגמרא שהיו מבחינים בענין זה בין שנים בהם הקריבו קרבן חגיגה ובין שנים שלא הקריבו קרבן חגיגה . 
ה. זמנים אישיים לקרבן ציבור 

בפנינו מספר הצעות בדברי ראשונים שנסמכים על האמור במשנה בתוספתא ובתלמודים על השלב בו היו אוכלים את קרבן הפסח במהלך ליל הסדר. העובדה שישנן הצעות שונות אולי מלמדת על כך שלא היה סדר קבוע, וכל חבורה החליטה בעצמה באיזה סדר היא מקיימת את מצוות האכילה וההגדה של הלילה הזה. יש אמנם כמה עקרונות שחייבים לשמור באשר למסגרת הזמן, שלא לאכול לפני שחשכה, ולסיים עד חצות או עד הבוקר, כמו גם אכילת שובע, וכל הפרטים ההלכתיים הקשורים לצליית הקרבן, התמנות החבורה ועוד, אבל הסדר הפנימי של אכילת הקרבן הפסח לא היה מחייב וכל חבורה נהגה כרצונה, ועל פי האפשרויות שהיו בידה.  מה משמעות הדבר? מדוע אין זמן אחיד וסדר אחיד לכל? 
הרמב"ם (הקדמה למשנה סדר קדשים) הגדיר את קרבן פסח: "קרבן יחיד כעין קרבן צבור". קרבן פסח הוא קרבן הקבוע לו זמן, והתאריך המרכזי בו הציבור, כלל ישראל, מקריב קרבן פסח הוא בי"ד בניסן, ומאידך יש מקום למימד האישי של כל אחד במסגרת החבורה בה הוא נמנה על הקרבן. היחיד או היחידים שבחבורה מוצאים את מקומם ע"פ הבנתם והאפשרויות שבפניהם באשר לשלב או הזמן בו הם יאכלו את הקרבן במהלך לילה מיוחד זה. "קרבן היחיד של כל אחד נחשב כקרבן ציבור, זהו הענין המתגלה בפסח" (הראי"ה קוק, עולת ראיה, א עמ' קעח). קרבן הפסח הוא ביטוי להתגבשות הציבוריות הישראלית, בה מעמדו של כל פרט מתעצם ונחשב כציבור. בתוך הציבוריות הזו, יש לכל פרט מקום להביע את מעמדו ותרומתו לכלל ע"פ הזמן והשלב המתאים לו.    
� על מבנה הפרק במשנה, ראה: יוסף תבורי, "מקומה של הסעודה במסגרת ליל הסדר", פסח דורות, עמ' 78-70. 


� משנה זו מופיעה בצורה דומה גם בתוספתא פסחים י, ט. 


� ראה מאמרי בספרי: "הגדה או קרבן בליל הסדר שאחר החורבן", מועדי יהודה וישראל, מרכז שפירא תשס"ד, עמ' 414-401.


� כך פירש הרמב"ן, מלחמות ה' (ברכות דף ב ע"א מדפי הרי"ף). 


� בתוספתא פסחים [ליברמן] י, יא נאמר: "אין מפטירין אחר הפסח אפיקומן כגון אגוזין תמרים וקליות". בגמ' בפסחים קיט ע"ב, ישנן הצעות נוספות לקינוחים ולמנות אחרונות בהם נהגו לסיים סעודות. 


� רש"י, בשו"ת סימן שד עמ' 326, מכנה את המצה האחרונה "מצת אפיקומן". כך הסביר זאת אחריו, הרב אליעזר בן יואל הלוי, ראבי"ה, ח"ב - מסכת פסחים, סימן תקכה ד"ה ושוב אוכלין: "ואחר גמר סעודה מוציאין חצי מצה השמורה לכך. וקורין אותה אפיקומן על שם שאסור לאכול אחריה שום דבר ולא מיני מתיקה שרגילין לאכול בקינוח סעודה. ואין לומר אפיקו מיני מאכל אלא נפטר מן הסעודה". מקורות נוספים, ראה עוד: הרב משה הררי, מקראי קדש, עמ' 498-497.


� ראה בהרחבה ברמב"ם בספר המצוות מצוה נו.  


� כך מפרש רש"י גם בפסחים מ ע"א ד"ה באחרונה: "היא מצות אכילתה, שעם הפסח היא חובת אכילתה, דכתיב קרא: "על מצות ומרורים יאכלוהו", ופסח נאכל על השובע, כדתנן (פסחים קיט, ב): אין מפטירין אחר הפסח אפיקומן".


� כך פירש גם סידור רש"י סימן שפא, ושצא; איסור והיתר לרש"י סימן לו; רבנו שמחה מויטרי, מחזור ויטרי, עמ' 285; ספר המנהיג הלכות פסח סימן פו; המאירי פסחים סט ע"ב; מרדכי מסכת פסחים הסדר בקצרה רמז תריא ; ספר שבולי הלקט סדר פסח סימן ריח  בשם רבינו קלונימוס; טור ושולחן ערוך סימן תעח, ועוד.  


� בשל מחלוקת הרשב"ם והרא"ש נוצר המנהג לאכול שני כזיתים מצת אפיקומן. זכר למצה הנאכלת עם הקרבן, וזכר לקרבן הפסח בעצמו. ראה מאמרי בספרי:  "מנהג אכילת אפיקומן בשיעור שני כזיתים לאחר החורבן", עמ' 467-460. 


� הרב יעקב בצלאל ז'ולטי, "בהלכות סדר ליל פסח", משנת יעבץ, אורח חיים סימן יח, ה, כותב שלשיטה זו אין לדבר מהברכה על אכילת המצה עד לאחר אכילת האפיקומן, אלא בדברים שהם לצורך קיום מצות מצה.  הרב יוסף דב סולוביצ'יק, זמן חירותינו, עמ' 88 מעיד שאכן מסיבה זו לא היה הרב חיים מבריסק מדבר דבר שאינו מענינו של הסדר משעת אכילת המצה עד לאחר אכילת האפיקומן. 


� מרדכי, פסחים הסדר בקצרה רמז תריא.


� הקשיים הם מה היו עושים באשר לברכת המצוות על המצה אותה אוכלים בתחילת הסעודה (למעט הצעת המהר"ם). ראשונים כותבים שהיו מברכים על המצה בתחילת הסעודה ברכת המוציא וברכת על אכילת מצה, כדי שלא יוצר מצב שאדם כבר אכל מצה ומילא כרסו ממנה, ורק אח"כ בעת קיום מצות החובה, יברך על אכילת מצה (רש"י ורשב"ם פסחים קיט ע"ב ד"ה אין מפטירין. אלא שאם כך, כיצד יתכן שאדם יברך ברכת המצוות על מצווה שהוא מקיים אותה לאחר זמן? שאלה דומה נשאלה על אדם שיש לו מרור בלבד, לשיטת רב חסדא הוא אוכל את המרור לכרפס מברך עליו אדמה ועל אכילת מרור, עם זאת שהוא מקיים את מצוות אכילת המרור רק לאחר הטיבול השני. התשובה היא שיש תקדים לכך: "מידי דהוה אברכת שופר דמברך אתקיעות דישיבה ומועלת ברכה לתקיעות שבעמידה שהם עיקר ונעשית על סדר ברכות" (תוס' פסחים קטו ע"א ד"ה מתקיף; (תוס' פסחים קכ ע"א ד"ה באחרונה). בדברי התוס' הללו עסקו: הנצי"ב, העמק שאלה קנד, ב; חזון איש אורח חיים סי' קכד עמ' ריג, ועוד. הרב יצחק אור זרוע, אור זרוע ח"ב - הלכות פסחים סימן רלב, כותב בשם הרב יעקב מקורביל הקדוש זצ"ל שמצינו כגון זה בקריאת שמע: "דאותה שאינה חובה אנו מברכין שתים לפניה ושתים לאחריה, ואותה שהיא חובה אין אנו מברכין לשיטת רש"י שק"ש שע"ג המיטה היא עיקר"..


� בענין ההלל שהיו אומרים בעת אכילת הקרבן נעסוק לקמן בפרק ד, שם נעסוק בעיקר בשיטת הרמב"ם. הסברנו את דברי הרמב"ם תואמים גם את דברי הראשונים האחרים.  


� הרמב"ם במורה נבוכים חלק ג פרק מג, מנמק מדוע ציותה התורה לאכול מצה שבעה ימים, ולא הסתפקה ביום אחד: "אכילת מצה אילו היה יום אחד לא היינו מרגישים בו ולא היה מתבאר ענינו, כי הרבה פעמים יאכל האדם מין אחד מן המאכלים שני ימים או שלשה, ואמנם יתבאר ענינו ויתפרסם בהתמיד אכילתו היקף שלם". גם את תקנת חכמים להישאר עם טעם המצה בפה בליל הסדר יש לראות באותו הקשר. שינוי בהרגלי האכילה, והמשכיות באכילת המצה באמצעות שימור טעמה. 


� פסחים סט ע"ב- ע ע"א; רמב"ם הל' קרבן פסח י, יב-יג. 


� דברינו בהבנת שיטת הרמב"ם, נוגדים למה שכתב הרב יחיאל מיכל אפשטיין, ערוך השולחן, או"ח סי' תעז, א-ב, שזיהה את שיטת הרמב"ם עם שיטת רש"י, הרשב"ם ותוס'. בדרכו של ערוך השולחן הלך גם הרב יעקב בצלאל ז'ולטי, "בהלכות סדר ליל פסח", משנת יעבץ, אורח חיים סימן יח, ה. גם הרב יוסף דב סולוביצ'יק, זמן חירותינו, עמ' 90-87, מפרש את דברי הרמב"ם שבזמן הבית עיקר אכילת קרבן הפסח הוא בסוף הסעודה. ראה בענין זה הרב פנחס זביחי, שו"ת עטרת פז חלק א כרך ב - יורה דעה סימן ב.


� מובא גם ברמב"ם בספר המצוות מצוות עשה נו. 


� הרי"ד סולוביצ'יק, הגדה של פסח-שיח הגרי"ד עמ' פ, מבין מכך שמסדר סדר הסימנים של ליל הסדר, סובר גם כן כמו הרמב"ם שהיו אוכלים פעמיים מקרבן פסח, מכך שחלק מסימני הסדר הוא: שולחן עורך. ולכאורה הענין מיותר, מאחר שיש לראות את סעודת ליל הסדר כמו כל סעודת יו"ט אחר. אלא שיש כאן דין ייחודי לליל הסדר שיש לאכול סעודה רגילה, למרות שכבר אכל מהקרבן והיה מקום לחשוב שיהיה אסור לאכול אחר כך, וכפי מה שכתב הרמב"ם ש"אוכל מה שהוא רוצה לאכול" למרות שאכל כבר מקרבן הפסח. לדברינו, אין הכרח בדבר. מסדר הסימנים מלמד על סדר הלילה כדי שאנשים ידעו מה עושים מבחינת סדר הדברים. וכאמור, המושג לשובע בדברי הרמב"ם הוא יחסי, ולכן מותר לאכול אחר כך מה שרוצים.  


� הנצי"ב מרומי שדה פסחים קטז ע"ב מעיר שלדברי הרמב"ם קרבן הפסח נאכל בתחילת הסעודה, ואכילת קרבן החגיגה לפניו היא לא על מנת שאכילת קרבן הפסח תהיה לשובע, אלא מפני שתדיר ושאינו תדיר, תדיר קודם. כך כתב גם בהעמק שאלה קנד, ב. דברים דומים כתב גם הצל"ח פסחים קכ ע"א. הרב שמואל ואזנר, "בדין אין מפטירין אחר הפסח אפיקומן", מבקשי תורה- מסכת פסחים, ירושלים תש"ס, עמ' תעח- תפ, מעיר על כך שלשיטת הרמב"ם הקדמת קרבן חגיגה לקרבן פסח היא בשל הצורך לאכול את קרבן פסח לשובע. הנצי"ב מרומי שדה פסחים קיט ע"ב מעיר עוד הערות בעקבות מחלוקת רש"י והרשב"ם מול הרמב"ם. 


� עוד בהגדרת אכילת קרבן פסח על השובע, ראה במאמרי: "אכילת שובע בקרבן פסח", מעלין בקדש, יג (תשס"ז), עמ' 86-71. 


� רבנו דוד, חידושים למסכת פסחים, עמ' תג. 


� המאירי לפסחים קיד ע"א וקכ ע"ב. מאירי למגילה כ ע"ב. ראה גם: אורחות חיים לילי פסח סי' כח; כלבו סי' נ; אבודרהם סדר הגדה. דברי המאירי הללו כאן, לא תואמים את פירושו בפסחים סט ע"ב. 


� כך מסביר התוספות רי"ד פסחים קטז ע"ב: "שהיו גומרין אותו אחר אכילת הפסח כדתנן בפירקן דלעיל הראשון טעון הלל באכילתו ואנו גומרין אותו אחר סעודתו בכוס רביעי כמו שהיו עושין הן אחר אכילת הפסח".


� לדברי הרב זרחיה הלוי (בעל המאור, פסחים דף כו ע"ב בדפי הרי"ף), אין מפטירין אחר הפסח אפיקומן, כדי שלא ישכחו לומר הלל, מאחר שהיו אוכלים את הקרבן בתוך החומה והמקום היה צר, והיה עליהם לעלות לגג לומר את ההלל. אם היו יכולים לאכול אפיקומן לאחר אכילת הקרבן, היה חשש שישכחו לומר הלל.


� על פי דברי המגיד משנה על הרמב"ם שם. 


� מהר"ם חלוואה, חידושים למסכת פסחים קכ ע"א. 


� הרב מנשה קליין, שו"ת משנה הלכות חלק ז סימן סט, הציע יותר מזה: "מיד כשנכנסין מביהמ"ד היו אוכלין הפסח ואח"כ היו גומרים עליו את ההלל ואומרים ההגדה ומוסיפין כל מיני ספורים כדין כל המרבה הרי זה משובח".








